Klofie Justine wen rekenaartegnologie-olimpiade | Netwerk24
Deur Marthinus Koekemoer 02 September 2020 05:04
Justine Barwise, 'n matriekleerling aan die Hoërskool Waterkloof, is onlangs as die algehele wenner van die Nasionale Rekenaartoepassings­tegnologie-olimpiade aangewys.
Bykans 6 000 leerlinge het aan die begin van die jaar ingeskryf, waarvan net 11 tot die eindronde, wat by verskeie punte oor die land heen gehou is, deurgedring het.
Justine Barwise, 'n matriek- leerling aan die Hoërskool Waterkloof, is onlangs as die algehele wenner van die Nasionale Rekenaartoepassingsteg­nologie-olimpiade aangewys.
Justine het stof in die ander finaliste se oë geskop en met die eerste prys van R10 000 weggestap.
Justine het al in gr. 8 rekenaartoepassingstegnologie (RTT) as vak begin neem.
"Ek het met RTT besef watter ongelooflike dinge rekenaars vir mense kan doen. Dit maak 'n mens se lewe baie maklik," sê sy.
"Ek het nooit oorweeg om dit as 'n loopbaan te kies nie, maar kan definitief die nut van rekenaars in ons lewens raaksien.
"Alles wat rekenaars kan doen, is definitief belangrik, maar soos ons in die inperking kon sien, speel rekenaars 'n groot rol in kommunikasie.
"Ons moes byvoorbeeld skoolgaan deur ons rekenaars. Sonder rekenaars sou ons dalk nie met enigiets kon voortgaan vanuit ons huise nie."
Justine sê die skool het haar gehelp om in te skryf en dat die proses redelik eenvoudig was.
In die kompetisie moes sy programme soos Excel en Access gebruik. "Jy moet Excel en Access baie goed kan gebruik," sê sy. "Jy moet data manipuleer om bruikbare inligting te kan weergee. Die vrae het goed behels soos dashboards, pivot tables en infographics."
Justine stel in meer as net rekenaars belang. Sy is mal oor lees, sy neem deel aan debat en redenaars en sy speel ook rolbal.
En haar toekomsplanne? "Ek gaan volgende jaar BCom rekeningkundige wetenskappe aan die Universiteit van Pretoria studeer."